2. ปัจจัยความเสี่ยง

ความเสี่ยงด้านกลยุทธ์

1. ความเสี่ยงด้านรายได้จากวัฏจักรอุตสาหกรรมปิโตรเลียมและปิโตรเคมี

จากการที่บริษัทมุ่งเน้นให้บริการแก่ลูกค้าผู้ประกอบการในอุตสาหกรรมปิโตรเลียมและปิโตรเคมีเป็นหลัก
ดังนั้นรายได้และผลประกอบการของบริษัทจึงมีความสัมพันธ์โดยตรงกับวัฏจักรของอุตสาหกรรมปิโตรเลียม
และปิโตรเคมี
โดยเฉพาะอย่างยิ่งงบประมาณการลงทุนเพื่อขยายฐานการผลิตสำหรับโรงงานใหม่หรือเพื่อเพิ่มกำลังการผลิตสำหรับโรงงานเดิม
และแม้ว่าเศรษฐกิจไทยในปี 2555
จะยังมีแนวโน้มเติบโตอย่างต่อเนื่องสอดคล้องกับการฟื้นตัวของเศรษฐกิจเอเชีย
แต่เศรษฐกิจโลกอาจเข้าสู่ช่วงภาวะชะลอตัว จากสถานการณ์วิกฤตหนี้สาธารณะยุโรป
และความเปราะบางของเส้นทางการขยายตัวของเศรษฐกิจสหรัฐอเมริกา
ส่งผลให้การขยายตัวและการลงทุนในอุตสาหกรรมปิโตรเลียมและปิโตรเคมีในอนาคตมีอัตราลดลง
ซึ่งไม่ว่าจะเนื่องมาจากเหตุผลใด ๆ
อาจทำให้มูลค่าโครงการรวมและรายได้รวมของบริษัทปรับตัวลดลงได้ในอนาคต
ตามทิศทางการลงทุนในอุตสาหกรรมปิโตรเลียมและปิโตรเคมี

บริษัทจึงได้กำหนดนโยบายและแผนการขยายตลาดให้บริการไปยังต่างประเทศในหลายประเทศ อาทิ
ประเทศเวียดนาม จีน สหรัฐอมริกา แอฟริกา มาเลเซีย สหภาพเมียนมาร์
และกลุ่มประเทศตะวันออกกลาง เป็นต้น และการให้บริการในโครงการที่มีมูลค่าสูงขึ้นในระดับ
300–500 ล้านดอลลาร์สหรัฐ จากโครงการในปัจจุบันที่มีมูลค่าไม่เกิน 300
ล้านดอลลาร์สหรัฐและขยายการให้บริการแก่ลูกค้าในอุตสาหกรรมอื่น เช่น อุตสาหกรรมเคมีภัณฑ์
อุตสาหกรรมพลังงานชีวภาพ หรือพลังงานทดแทนอื่นๆ
ซึ่งนอกจากจะเป็นการลดความเสี่ยงจากวัฏจักรอุตสาหกรรมปิโตรเลียมและปิโตรเคมีแล้ว
ยังเป็นการเพิ่มโอกาสทางธุรกิจของบริษัทในอนาคตอีกด้วย

2. ความเสี่ยงของการตัดสินใจของนักลงทุนจากปัญหาการศึกษาผลกระทบสิ่งแวดล้อมและสุขภาพ
(EHIA)

เนื่องจากในปัจจุบัน ประเทศไทยมีโครงการพัฒนาต่าง ๆ
เกิดขึ้นมากมายทั้งโครงการของรัฐบาลและเอกชน เช่นโรงงานอุตสาหกรรม โรงไฟฟ้า ถนน
สนามบิน เป็นต้น โครงการเหล่านี้อาจก่อให้เกิดปัญหาสิ่งแวดล้อมตามมาและชัดเจนมากขึ้นทุกที
ซึ่งในที่สุดแล้วปัญหาต่าง ๆ เหล่านี้
ก็จะส่งผลกระทบย้อนกลับมาที่โครงการและส่งผลกระทบต่อการพัฒนาเศรษฐกิจและสังคม
รวมถึงคุณภาพชีวิตและสุขภาพของประชาชน ดังนั้น โครงการต่าง ๆ ที่จะเกิดขึ้นใหม่
จะต้องดำเนินการ จัดทำรายงานการวิเคราะห์ผลกระทบสิ่งแวดล้อม (EIA) และ
การประเมินผลกระทบต่อสุขภาพ (HIA) ซึ่งโครงการที่เข้าข่ายจะต้องจัดทำรายงาน
สามารถแบ่งโครงการออกเป็น 6 กลุ่มคือ

-   กลุ่มโครงการด้านเหมืองแร่และการพัฒนาปิโตรเลียม ได้แก่การทำเหมืองแร่ ต่าง ๆ
    รวมถึงการสำรวจปิโตรเลียมโดยวิธีเจาะสำรวจและการผลิตปิโตรเลียม

-   กลุ่มโครงการด้านอุตสาหกรรม ได้แก่ โครงการนิคมอุตสาหกรรม, อุตสาหกรรมปูนซีเมนต์,
    อุตสาหกรรมผลิตเยื่อกระดาษ, อุตสาหกรรมเหล็กหรือเหล็กกล้า, อุตสาหกรรมปิโตรเลียม

-   กลุ่มโครงการด้านคมนาคม ได้แก่ โครงการระบบทางพิเศษ, ระบบขนส่งมวลชนที่ใช้ราง,
    ทางหลวงหรือถนนที่ตัดผ่านพื้นที่อ่อนไหว

-   กลุ่มโครงการด้านบริการชุมชนและที่พักอาศัย ได้แก่
    โครงการโรงแรมหรือโครงการอาคารที่พักอาศัยที่มีห้องพักตั้งแต่ 80 ห้องขึ้นไป
    หรือมีพื้นที่ใช้สอยมากกว่า 4,000 ตารางเมตรขึ้นไป

-   กลุ่มโครงการด้านแหล่งน้ำและพัฒนาเกษตรกรรม ได้แก่ โครงการเขื่อนหรืออ่างเก็บน้ำ ตั้งแต่
    100 ล้านลูกบาศก์เมตรขึ้นไป หรือมีพื้นที่กักเก็บน้ำตั้งแต่ 15 ตารางกิโลเมตรขึ้นไป

-   กลุ่มโครงการด้านพลังงาน ได้แก่ โครงการโรงไฟฟ้าพลังความร้อนที่มีกำลังการผลิตตั้งแต่ 10
    เมกะวัตต์ขึ้นไป รวมทั้งโครงการระบบขนส่งปิโตรเลียมและน้ำมันเชื้อเพลิงทางท่อ

ดังนั้น ผู้ที่จะทำการลงทุนสร้างโรงงานใหม่ หรือขยายกำลังการผลิต
ไม่ว่าจะเป็นผู้ลงทุนจากในประเทศ หรือต่างประเทศ ถ้าเข้าข่ายในอุตสาหกรรมดังกล่าวข้างต้น
ก็จะต้องดำเนินการทำรายงานการวิเคราะห์ผลกระทบสิ่งแวดล้อม (EIA) และ
การประเมินผลกระทบต่อสุขภาพ (HIA) ด้วยเช่นกัน จึงทำให้ผู้ลงทุนอาจจะชะลอการลงทุนออกไป
หรือย้ายฐานการลงทุนไปยังประเทศอื่น

สำหรับงานในประเทศไทย ลูกค้าของบริษัท ฯ
ส่วนมากจะเป็นบริษัทที่ได้ดำเนินธุรกิจในประเทศไทยมานาน
และมีชื่อเสียงในเรื่องของการศึกษาผลกระทบต่อสิ่งแวดล้อมและสุขภาพ ทั้งสิ้น ประกอบกับ
การที่บริษัท ฯ ได้ขยายกลุ่มของลูกค้าออกไปในหลาย ๆ อุตสาหกรรม
ก็จะช่วยลดความเสี่ยงในเรื่องดังกล่าวด้วย รวมถึงการขยายงานไปต่างประเทศมากขึ้น
ก็จะช่วยลดความเสี่ยงในด้านนี้ด้วยเช่นกัน และสำหรับงานในต่างประเทศ
ยังไม่มีโครงการใดที่มีปัญหาเกี่ยวกับผลกระทบกับสิ่งแวดล้อมและสุขภาพ อย่างมีนัยสำคัญ
แต่ทางบริษัทฯ ก็ได้ดำเนินการติดตามกับสถานการณ์ดังกล่าวอยู่ตลอดเวลา

3. ความเสี่ยงจากผลกระทบด้านเศรษฐกิจภาคพื้นยุโรป

จากการที่บริษัทได้มุ่งเน้นที่จะเพิ่มสัดส่วนของรายได้จากการรับงานในต่างประเทศให้ได้ร้อยละ 50
ดังนั้นการที่เกิดสถานการณ์วิกฤตหนี้สาธารณะในประเทศกรีซขึ้น
และในปัจจุบันความเสี่ยงของวิกฤตหนี้สาธารณะได้กระจายตัวออกไปสู่ประเทศสมาชิกยูโรโซนมากขึ้น
ย่อมส่งผลกระทบต่อเนื่องไปยังภาวะเศรษฐกิจโลก
ซึ่งยังมีความเปราะบางต่อการขยายตัวของเศรษฐกิจสหรัฐอเมริกา จากปัญหาดังกล่าว
อาจส่งผลกระทบกับบริษัท ฯ ได้ เนื่องจาก โครงการต่าง ๆ ของลูกค้าที่มีแผนการก่อสร้างใหม่
หรือขยายกำลังการผลิต อาจจะต้องถูกระงับโครงการออกไปก่อน
เพื่อรอความชัดเจนในเรื่องดังกล่าว หรือยังไม่มีความพร้อมในด้านการเงิน
หรือแม้กระทั่งความผันผวนในเรื่องของเงินตราต่างประเทศ

ในปัจจุบัน งานในต่างประเทศที่บริษัทได้เข้าไปทำนั้น
ไม่ได้อยู่ในประเทศที่ประสบกับปัญหาวิกฤตหนี้สาธารณะ จึงทำให้ไม่ได้รับผลกระทบโดยตรง
โดยงานในต่างประเทศของบริษัท ฯ ส่วนมากจะอยู่ในภูมิภาคเอเชีย
ซึ่งเศรษฐกิจของเอเชียจะยังคงเติบโตอย่างช้า ๆ ด้วยแรงกระตุ้นจากประเทศจีนและอินเดีย
อย่างไรก็ตาม บริษัทฯ ได้มีคณะกรรมการบริหารความเสี่ยง คอยติดตามกับสถานการณ์ดังกล่าว
เพื่อประเมินความเสี่ยงดังกล่าวที่จะเกิดขึ้น

4. ความเสี่ยงจากการเกิดมหาอุทกภัย

อุทกภัยที่เกิดขึ้นในปี 2554 นั้น
ได้สร้างความเสียหายให้กับภาคอุตสาหกรรมและภาคครัวเรือนเป็นอย่างมาก
รวมทั้งความกังวลต่อความเสี่ยงในการเกิดอุทกภัยในอนาคตของนักลงทุน ในส่วนของบริษัทฯ
กรณีเกิดภัยพิบัติทางธรรมชาติขึ้น ย่อมส่งผลกระทบให้การดำเนินการก่อสร้างโครงการต่าง ๆ
ในพื้นที่ประสบภัย ต้องหยุดชะงักลง และทำให้เกิดความล่าช้าในการก่อสร้างและส่งมอบงาน
อย่างไรก็ตาม ในเรื่องของความล่าช้าในการส่งมอบงาน บริษัทฯ
สามารถเจรจาและชี้แจงเจ้าของโครงการทราบ เพื่อขยายระยะเวลาการก่อสร้างออกไป
เนื่องจากเป็นเหตุสุดวิสัย

ด้วยอุทกภัยในปีที่ผ่านมา พื้นที่ความเสียหายที่เกิดขึ้นจะอยู่ในบริเวณภาคเหนือตอนล่าง
และบริเวณภาคกลาง แต่พื้นที่การก่อสร้างโรงงานของลูกค้าของบริษัทฯ
ส่วนมากจะอยู่ในภาคตะวันออก จึงไม่ได้รับผลกระทบโดยตรงจากอุทกภัยในครั้งนี้
ยกเว้นแต่โครงการโรงไฟฟ้าขนาด 110 เมกกะวัตต์ ซึ่งได้ตั้งอยู่ใกล้นิคมอุตสาหกรรมนวนคร
จังหวัดปทุมธานี อย่างไรก็ตาม
บริษัทได้ดำเนินการเคลื่อนย้ายเครื่องจักรออกจากพื้นที่ก่อนที่จะถูกน้ำท่วม
ทำให้ไม่ได้รับผลกระทบในแง่ของความเสียหายของเครื่องจักร แต่ก็ทำให้โครงการต้องล่าช้าออกไป
เนื่องจากบริษัท ฯ ไม่สามารถที่จะดำเนินการต่อได้ในขณะนั้น และในปัจจุบัน
ก็ได้เริ่มดำเนินการก่อสร้างตามปกติแล้ว
ประกอบกับมีแผนที่จะทำคันดินเพิ่มเพื่อป้องกันในอนาคตอีกด้วย

ทั้งนี้ บริษัทได้เตรียมการจัดการความเสี่ยงดังกล่าวเพื่อป้องกันความสูญเสียในทุกๆด้าน
ไม่ว่าจะเป็นการจัดทำประกันภัยที่ครอบคลุมถึงภัยพิบัติจากธรรมชาติสำหรับโครงการก่อสร้าง
รวมถึงการฝึกซ้อมระบบการรักษาความปลอดภัยสำหรับชีวิตและทรัพย์สินให้แก่พนักงานอย่างต่อเนื่องเป็นประจำทุกปี
หรือการเพิ่มการจัดการในกระบวนการทำงานปกติ นอกจากนี้
บริษัทยังได้มีการเตรียมการป้องกันอีกวิธีการหนึ่ง
โดยมีการศึกษาถึงสภาพแวดล้อมของสถานที่โครงการก่อนเริ่มดำเนินการก่อสร้าง
เพื่อเป็นการเก็บข้อมูลไว้ในกรณีที่จำเป็นอีกด้วย

5. ความเสี่ยงด้านรายได้จากการร่วมลงทุน

จากการที่บริษัทได้ดำเนินแผนพัฒนาธุรกิจ ในด้านของการรับเหมาครบวงจรแบบ E.P.C.
ควบคู่ไปกับการร่วมลงทุนในโครงการดังกล่าว (EPC & Project Investment Business)
ดังนั้น เงินลงทุน รายได้และกำไร จึงมีความสัมพันธ์โดยตรงกับโครงการที่เข้าไปร่วมลงทุน
รวมถึงจำนวนเม็ดเงินที่นำไปลงทุน อาจส่งผลต่อสภาพคล่องของบริษัทได้
ในระยะแรกของโครงการที่เข้าไปร่วมลงทุนในแต่ละโครงการ
บริษัทจะยังไม่มีรายได้ในส่วนของโครงการเข้ามา แต่เนื่องจากว่า บริษัทฯ ได้เป็นผู้รับเหมา EPC
ด้วย ดังนั้นจะทำให้บริษัทฯ มีรายได้จากการก่อสร้าง และเมื่อโครงการแล้วเสร็จ
จึงจะได้รับรายได้ที่เป็นผลมาจากการดำเนินงานของโครงการ
และถือเป็นรายได้ในระยะยาวของบริษัทในปีต่อ ๆ ไป

บริษัทฯ ได้คำนึงถึงความเสี่ยงของรายได้ที่ได้รับจากโครงการที่เข้าไปลงทุน
ว่าจะมีความมั่นคงและต่อเนื่องหรือไม่ ดังนั้น ก่อนที่บริษัทฯ จะเข้าไปร่วมลงทุนในโครงการใด ๆ
บริษัท ฯ ได้ทำการศึกษาความเป็นไปได้ของโครงการ, ศักยภาพของโครงการ,
อุตสาหกรรมและลักษณะผลิตภัณฑ์ของโครงการ
รวมถึงประสบการณ์ของผู้ร่วมลงทุนในโครงการดังกล่าวเป็นอย่างดี
และนอกจากจะประเมินโครงการลงทุนแล้ว บริษัทฯ ยังต้องประเมินสภาพคล่องของบริษัทอีกด้วย

สำหรับโครงการที่บริษัทมีส่วนร่วมลงทุนไปแล้ว คือ โครงการโรงไฟฟ้าขนาดเล็ก 110 เม็กกะวัตต์
ของบริษัท นวนคร การไฟฟ้า จำกัด (NNE) มูลค่าประมาณ 4,000 ล้านบาท
ซึ่งมีการทำสัญญาขายกระแสไฟฟ้าให้กับการไฟฟ้าฝ่ายผลิตเป็นระยะเวลา 25 ปี และด้วยบริษัทฯ
ถือหุ้นบุริมสิทธิ ในบริษัท นวนคร การไฟฟ้า จำกัด จึงทำให้บริษัทฯ ได้รับรายได้ในรูปของเงินปันผล
ตลอดอายุสัญญา

ในเดือนมกราคม ปี 2555 บริษัทฯ ได้ร่วมลงทุนในโครงการโรงไฟฟ้าขนาดเล็กมาก 8 เมกกะวัตต์
ของบริษัท สยาม โซล่า พาวเวอร์ จำกัด โดยเป็นการร่วมลงทุนระหว่าง SSG Group, TTCL
และ KOMIPO ในสัดส่วน 55%, 35% และ 10% ตามลำดับ

ความเสี่ยงด้านการดำเนินงาน

6. ความเสี่ยงจากการรับงานโครงการที่มีขนาดใหญ่ขึ้นทั้งในและต่างประเทศ

จากนโยบายของบริษัทที่จะขยายการรับงานโครงการที่มีขนาดใหญ่ขึ้นทั้งในและต่างประเทศ
สถานะทางการเงินของบริษัทอาจได้รับผลกระทบอย่างมีนัยสำคัญหากเกิดความผิดพลาดใด ๆ
กับโครงการที่มีมูลค่าสูงเหล่านี้ โดยเฉพาะความเสี่ยงสำหรับการดำเนินธุรกิจในต่างประเทศ
เนื่องจากการดำเนินธุรกิจในต่างประเทศจะมีปัจจัยเสี่ยงเพิ่มเติมสำหรับบริษัทจากความไม่คุ้นเคยในการทำธุรกิจ
วัฒนธรรมพื้นเมือง ตลอดจนปัจจัยทางการเมืองในประเทศนั้น ๆ

ก่อนที่บริษัทจะเข้าร่วมประมูลในโครงการทุกโครงการ
บริษัทจะทำการวิเคราะห์ปัจจัยความเสี่ยงด้านต่าง ๆ ที่เกี่ยวข้องกับโครงการนั้น
และพยายามลดความเสี่ยงที่อาจจะเกิดขึ้นให้เหลือน้อยที่สุด ยกตัวอย่างเช่น
ความเสี่ยงด้านเทคโนโลยีสำหรับโรงงานที่ต้องใช้เทคโนโลยีขั้นสูงในการผลิตสินค้าซึ่งบริษัทยังไม่เคยมีประสบการณ์ในการออกแบบและก่อสร้างมาก่อน
บริษัทมีนโยบายที่จะทำงานร่วมกับผู้รับเหมารายอื่นที่มีความเชี่ยวชาญและประสบการณ์ในการออกแบบและก่อสร้างโรงงานประเภทนั้นในลักษณะเป็น
Consortium
เพื่อป้องกันความเสี่ยงจากด้านเทคโนโลยีจากการก่อสร้างโรงงานที่ต้องใช้เทคโนโลยีชั้นสูงเหล่านั้น
อาทิเช่น โครงการสร้างโรงงานผลิต Methyl Methacrylate (MMA) ให้แก่ บริษัท
ไทยเอ็มเอ็มเอ จำกัด ซึ่งเป็นบริษัทร่วมทุนระหว่างบริษัท เอสซีจี เคมิคอล จำกัด และบริษัท
มิตซูบิชิ เรยอน จำกัด ประเทศญี่ปุ่น , โครงการ Ethane Cracker
ซึ่งเป็นกระบวนการแยกเอททีลีน ให้แก่ บจ. ปตท. โพลีเอททีลีน
และโครงการก่อสร้างโรงงานผลิตโพลีเอทิลีนความหนาแน่นต่ำเชิงเส้น (Linear Low Density
Polyethylene) ให้แก่ บจ. พีทีที โพลีเอทิลีน โดยบริษัทได้ทำงานร่วมกับ Toyo Engineering
Corporation (ประเทศญี่ปุ่น)
เนื่องจากเป็นผู้เชี่ยวชาญในด้านการออกแบบและก่อสร้างโรงงานผลิตเอททีลีนและโรงงานผลิตโพลีเอทิลีนความหนาแน่นต่ำเชิงเส้นดังกล่าว

อย่างไรก็ดี สำหรับการรับงานโครงการในต่างประเทศนั้น
บริษัทมีนโยบายในการทำงานร่วมกับผู้รับเหมารายอื่นในประเทศนั้น ๆ
เพื่อลดความเสี่ยงจากความไม่คุ้นเคยในการทำธุรกิจ วัฒนธรรมพื้นเมือง
ตลอดจนปัจจัยและเสถียรภาพทางการเมืองในประเทศนั้น อาทิเช่น
โครงการก่อสร้างโรงงานผลิตสารประกอบโมดิฟายด์ ไดฟีนีลมีเทน ไดไอโซไซยาเนต (Modified
Diphenylmethane Diisocyanate; MmMDI) ในประเทศจีนของ Bayer Polyurethanes
(Shanghai) Co., Ltd. โดยบริษัทได้ทำงานร่วมกับ Toyo Engineering Corporation
(China)

7. ความเสี่ยงจากการส่งมอบโครงการให้ลูกค้าไม่ทันตามกำหนด

สำหรับธุรกิจให้บริการออกแบบ จัดหา และรับเหมาก่อสร้าง
สัญญาจ้างงานโดยทั่วไปจะมีการระบุกำหนดเวลาแล้วเสร็จและส่งมอบงานแก่ลูกค้าไว้ล่วงหน้า
รวมทั้งบทลงโทษในกรณีที่ผู้รับเหมาไม่สามารส่งมอบงานได้ตามกำหนดเวลา ซึ่งบทลงโทษส่วนใหญ่
คือ การจ่ายค่าปรับเพื่อชดเชยความเสียหายที่อาจจะเกิดขึ้นจากการล่าช้า ทั้งนี้
ค่าปรับจากการส่งมอบงานล่าช้าอาจมีมูลค่าที่แตกต่างกันในแต่ละสัญญา
และส่งผลให้ต้นทุนสำหรับโครงการนั้น ๆ เพิ่มสูงขึ้นจนผู้รับเหมาประสบปัญหาขาดทุนได้ นอกจากนี้
การล่าช้าของโครงการยังอาจส่งผลให้ผู้ให้บริการรายนั้น ๆ
เสียชื่อเสียงและไม่ได้รับความไว้วางใจจากลูกค้ารายอื่น ๆ
และทำให้เสียโอกาสทางธุรกิจในอนาคตได้ ทั้งนี้
การที่โครงการเสร็จสิ้นอย่างล่าช้าที่อาจทำให้บริษัทผิดสัญญาและต้องจ่ายค่าปรับชดเชยความเสียหายนั้นอาจจะเกิดได้จากสาเหตุหลายประการ
อาทิ การบริหารจัดการโครงการที่ไม่มีประสิทธิภาพโดยทีมงาน
ความล่าช้าในการทำงานของผู้รับเหมาช่วงหรือผู้รับเหมารายอื่น
ความล่าช้าจากการส่งมอบเครื่องจักร อุปกรณ์
และวัสดุก่อสร้างของตัวแทนจำหน่ายหรือผู้ผลิตตามกำหนดการที่ได้วางแผนงานไว้

บริษัทได้ตระหนักถึงความเสียหายที่อาจจะเกิดขึ้นจากการล่าช้าของโครงการที่รับผิดชอบ
ไม่ว่าจะในแง่ของค่าปรับหรือชื่อเสียง บริษัทมีฝ่ายวางแผนและบริหารงานโครงการ (Planning
and Project Control) คอยตรวจสอบและควบคุมการดำเนินงานในแต่ละโครงการอย่างใกล้ชิด
ซึ่งจะทำให้ผู้บริหารของบริษัทสามารถรับทราบความคืบหน้าและความเป็นไปของแต่ละโครงการ
ตลอดจนแก้ไขปัญหาต่าง ๆ ที่อาจจะเกิดขึ้นได้อย่างทันท่วงที ทำให้การจัดการโครงการต่าง ๆ
ของบริษัทเป็นไปอย่างมีประสิทธิภาพ

8. ความเสี่ยงจากการสูญเสียทรัพยากรบุคคล

ธุรกิจบริการออกแบบ จัดหา และรับเหมาก่อสร้างแบบครบวงจรเป็นธุรกิจที่ต้องอาศัยความรู้
ความสามารถและความชำนาญ ตลอดจนประสบการณ์ของบุคลากรในการดำเนินงาน
โดยเฉพาะอย่างยิ่งวิศวกรในระดับผู้จัดการโครงการ (Project Manager) วิศวกรผู้ควบคุมงาน
(Project Engineer) และวิศวกรออกแบบในแต่ละสาขาวิศวกรรม อาทิ โยธา เครื่องกล ไฟฟ้า
และเคมี
การสูญเสียบุคลากรเหล่านี้ย่อมส่งผลกระทบต่อการดำเนินงานและความสามารถในการแข่งขันของบริษัทในอนาคต

บริษัทได้ให้ความสำคัญกับการวางนโยบายการบริหารทรัพยากรบุคคลที่ดี
โดยมีการมุ่งเน้นการพัฒนาความสามารถและความรับผิดชอบของบุคลากร การวางแนวทางวิชาชีพ
(Career Path) ของบุคลากรในแต่ละระดับให้ชัดเจน
การเสริมสร้างความสัมพันธ์ที่ดีระหว่างบุคลากรในองค์กร
รวมทั้งการให้ผลตอบแทนที่เหมาะสมกับความรู้ความสามารถของแต่ละบุคคลและสามารถแข่งขันกับผู้ประกอบการรายอื่นในอุตสาหกรรมได้
นอกจากความพยายามในการรักษาบุคลากรเดิมให้อยู่กับองค์กร
บริษัทยังให้ความสำคัญกับการพัฒนาบุคลากรอื่นให้สามารถทำงานทดแทนบุคลากรที่อาจต้องสูญเสียไปได้
รวมทั้งการสรรหาบุคลากรใหม่ที่มีความสามารถเพื่อทดแทน

อย่างไรก็ดี
เพื่อเป็นการลดผลกระทบที่จะมีต่อบริษัทสำหรับการสูญเสียทรัพยากรบุคคลในกรณีที่ไม่สามารถหลีกเลี่ยงได้
บริษัทได้จัดให้มีระบบการทำงานที่เป็นระเบียบและขั้นตอน
พร้อมทั้งมีระบบจัดเก็บเอกสารที่จำเป็นตามมาตรฐานคุณภาพ ISO9001:2008
เพื่อให้พนักงานแต่ละคนสามารถทำงานทดแทนกันได้หากจำเป็น
และเป็นการลดการพึ่งพิงตัวบุคคลในการทำงานลง

9. ความเสี่ยงจากการขาดแคลนทรัพยากรบุคคล

ในปัจจุบัน การดำเนินธุรกิจบริการออกแบบ จัดหา
และรับเหมาก่อสร้างแบบครบวงจรเป็นธุรกิจที่ต้องอาศัยความรู้ ความสามารถและความชำนาญ
ตลอดจนประสบการณ์ของบุคลากรในการดำเนินงาน โดยเฉพาะอย่างยิ่งความรู้
ความสามารถของวิศวกรในการควบคุม และบริหารจัดการโครงการก่อสร้าง
ซึ่งในปัจจุบันปริมาณความต้องการวิศวกรในประเทศมีสูงขึ้นจากการขยายตัวของงานโครงการขนาดใหญ่ของภาครัฐ
และเอกชน รวมทั้งในปัจจุบันวิศวกรของไทยบางส่วนยังนิยมเดินทางไปทำงานยังต่างประเทศ
เนื่องจากได้รับค่าจ้างที่สูงกว่าในประเทศ ดังนั้น ในกรณีที่บริษัท ฯ
ไม่สามารถว่าจ้างวิศวกรได้อย่างเพียงพอ
หรือไม่สามารถว่าจ้างวิศวกรได้ทันกับโครงการที่ได้รับงานมา
ปัจจัยเหล่านี้อาจส่งผลกระทบต่อการดำเนินงานของบริษัทได้

อย่างไรก็ตาม วิศวกรระดับผู้จัดการโครงการ
และวิศวกรผู้ควบคุมงานของบริษัทส่วนใหญ่ทำงานที่บริษัทมานานจึงมีความผูกพันกับบริษัท และบริษัทฯ
มีการกำหนดผลตอบแทนให้บุคลากรเหล่านี้อย่างเป็นธรรมตามอุตสาหกรรม รวมทั้งบริษัท ฯ
ยังมีการจ้างวิศวกรเพิ่มเข้ามาเรียนรู้งานในบริษัท
เพื่อเตรียมความพร้อมในการเป็นผู้จัดการโครงการต่อไป

ทั้งนี้ ตลอดระยะเวลาดำเนินงานที่ผ่านมา บริษัทฯ ยังไม่เคยประสบปัญหาขาดแคลนวิศวกร
จนส่งผลกระทบต่อธุรกิจอย่างมีนัยสำคัญ

10. ความเสี่ยงจากประเภทของโครงการที่ไม่มีประสบการณ์มาก่อน

การดำเนินธุรกิจบริการออกแบบ จัดหา และรับเหมาก่อสร้างแบบครบวงจร
จะต้องอาศัยความรู้ความชำนาญ และประสบการณ์ ในอุตสาหกรรมที่จะเข้าไปรับงาน เป็นอย่างดี
ซึ่งหากไม่มีความเข้าใจในลักษณะอุตสหากรรมของงานที่จะเข้าไปประมูลเป็นอย่างดีแล้ว
จะส่งผลให้บริษัทฯ ประเมินโครงการผิดพลาดไป เช่น ในเรื่องของค่าใช้จ่าย
ซึ่งในแต่ละอุตสาหกรรม ก็จะมีค่าใช้จ่ายในลักษณะที่ต่าง ๆ กัน
ในส่วนของการไปรับงานในต่างประเทศ ก็ต้องทำการศึกษากฎระเบียบของประเทศนั้น ๆ เช่น
เรื่องภาษีอากร ค่าธรรมเนียมต่าง ๆ สภาพแวดล้อมและวัฒนธรรมของแต่ละประเทศ เป็นต้น
ดังนั้นหากผู้จัดการโครงการ ประเมินโครงการผิดพลาดก็ย่อมจะส่งผลกระทบต่อรายได้ ต้นทุน
และกำไร ของบริษัทเช่นกัน

ดังนั้นบริษัทจึงพยายามศึกษาถึงโครงการแต่ละด้าน ไม่ว่าจะเป็น
ปัญหาในเรื่องของค่าใช้จ่ายที่จะเกิดขึ้น ปัญหาเรื่องกฎระเบียบต่าง ๆ ของอุตสาหกรรม
ปัญหาสิ่งแวดล้อม รวมทั้งศึกษาผลกระทบ อย่างรอบคอบเพื่อพยายามลดปัญหา ต่างๆ
ให้น้อยลงมากที่สุด ซึ่งในบางครั้งถึงแม้ว่าจะเป็นโครงการที่ไม่มีประสบการณ์มาก่อน ทางบริษัท ฯ
ก็ได้มีนโยบายที่จะทำงานร่วมกับผู้รับเหมารายอื่นที่มีความรู้ ความเชี่ยวชาญ และประสบการณ์
ในลักษณะ Consortium ซึ่งนอกจากจะได้พันธมิตรในการดำเนินงานแล้ว
ยังจะสามารถช่วยในเรื่องของเทคโนโลยีต่างๆ รวมทั้งในส่วนที่บริษัท ฯ
ไม่มีประสบการณ์ในการทำงานมาก่อน

11. ความเสี่ยงจากการขาดแคลนแรงงานของผู้รับเหมาช่วง

ด้วยลักษณะการประกอบธุรกิจของบริษัทนั้น ในส่วนของการรับเหมาก่อสร้าง ทางบริษัทฯ
ได้มีการว่าจ้างผู้รับเหมาช่วง (Subcontractor) เป็นผู้รับผิดชอบ
โดยในการดำเนินธุรกิจรับเหมาก่อสร้าง จำเป็นต้องอาศัยแรงงานเป็นจำนวนมาก
ซึ่งในปัจจุบันปริมาณความต้องการแรงงานในประเทศมีสูงขึ้นจากการขยายตัวของงานโครงการขนาดใหญ่ของภาครัฐ
และเอกชน รวมทั้งในปัจจุบันค่าแรงขั้นต่ำของแรงงานของไทยได้ปรับตัวสูงขึ้นกว่าเดิมมาก ดังนั้น
ในการรับงานของบริษัท หากบริษัทผู้รับเหมาช่วงไม่สามารถว่าจ้างแรงงานได้อย่างเพียงพอ
หรือค่าใช้จ่ายด้านแรงงานปรับตัวสูงขึ้นจากการปรับเพิ่มอัตราค่าแรงขั้นต่ำ
ก็อาจจะส่งผลกระทบต่อการดำเนินงานของบริษัทได้

อย่างไรก็ตาม การคัดเลือกพิจารณาผู้รับเหมาช่วงนั้น
บริษัทได้ทำการตรวจสอบความพร้อมของผู้รับเหมาช่วงในด้านปริมาณงาน,
อัตราแรงงานที่มีอยู่ก่อนรับงาน และบริษัทมีการทบทวนความพร้อมของผู้รับเหมาช่วงอย่างสม่ำเสมอ
และเมื่อบริษัทได้ว่าจ้างให้ผู้รับเหมาช่วงรายใดในการดำเนินการก่อสร้างแล้วนั้น
ทางบริษัทยังมีการติดตาม
และควบคุมงานของผู้รับเหมาช่วงนั้นๆให้แล้วเสร็จตามแผนงานที่ได้วางเอาไว้
เพื่อไม่ให้เกิดความล่าช้าของงานที่ได้มอบหมายให้ผู้รับเหมาช่วง ทั้งนี้ จากการดำเนินงานที่ผ่านมา
บริษัทยังไม่เคยประสบปัญหาขาดแคลนแรงงานจนส่งผลกระทบต่อธุรกิจอย่างมีนัยสำคัญ

12. ความเสี่ยงจากระยะเวลาโครงการสั้น

สำหรับธุรกิจให้บริการออกแบบ จัดหา และรับเหมาก่อสร้าง
สัญญาจ้างงานโดยทั่วไปจะมีการระบุกำหนดเวลาแล้วเสร็จและส่งมอบงานแก่ลูกค้าไว้ล่วงหน้า
รวมทั้งบทลงโทษในกรณีที่ผู้รับเหมาไม่สามารส่งมอบงานได้ตามกำหนดเวลา ซึ่งบทลงโทษส่วนใหญ่
คือ การจ่ายค่าปรับเพื่อชดเชยความเสียหายที่อาจจะเกิดขึ้นจากการล่าช้า
ดังนั้นสิ่งที่จะต้องมีความระมัดระวังเป็นพิเศษ คือ การกำหนดระยะเวลาแล้วเสร็จ
ซึ่งในแต่ละโครงการ จะใช้เวลาในการดำเนินงานไม่เท่ากัน ซึ่งในบางครั้ง
ระยะเวลาในการดำเนินการทั้งหมด อาจจะถูกกำหนดโดยเจ้าของโครงการเอง ดังนั้นถ้าบริษัทฯ
ได้ตกลงรับงาน โดยที่ไม่ได้คำนึงความเป็นไปได้ในการก่อสร้าง ก็อาจส่งผลกระทบให้บริษัทฯ
ต้องประสบกับการส่งมอบงานล่าช้า ซึ่งจะตามมาด้วยค่าปรับ และค่าเสียหายต่าง ๆ
อันจะส่งผลกระทบต่อรายได้ และกำไรของบริษัทได้

บริษัทได้ตระหนักถึงความเสียหายที่อาจจะเกิดขึ้นจากการกำหนดระยะเวลาของโครงการที่รับผิดชอบสั้นเกินไป
ดังนั้น ในการรับงานของบริษัทฯ ในแต่ละโครงการ นอกจากจะใช้ข้อมูลต่าง ๆ
ที่ถูกประเมินจากของโครงการแล้ว ยังจะต้องใช้ประสบการณ์ ความรู้
และความสามารถของผู้จัดการโครงการ ที่จะประเมินระยะเวลาการดำเนินการทั้งหมด
ซึ่งในการกำหนดระยะเวลาในการดำเนินงาน จะต้องสอดคล้องกับความเป็นจริง

ความเสี่ยงด้านการเงิน

13. ความเสี่ยงจากเปลี่ยนแปลงของต้นทุนราคาเครื่องจักร อุปกรณ์ และวัสดุก่อสร้าง

ในการให้บริการออกแบบ จัดหา และรับเหมาก่อสร้าง
ราคาหรือมูลค่าโครงการที่เสนอต่อลูกค้าจะถูกกำหนดไว้ตายตัว
ตลอดระยะเวลานับตั้งแต่การยื่นประมูลงานจนกระทั่งงานแล้วเสร็จ
ซึ่งโดยทั่วไปราคาที่เสนอจะไม่สามารถเปลี่ยนแปลงได้
ยกเว้นในกรณีที่มีการระบุเป็นเงื่อนไขการปรับราคาในสัญญาเท่านั้น ทั้งนี้
โครงการส่วนใหญ่ของบริษัทมีระยะเวลาการดำเนินงานเกินกว่า 1 ปีขึ้นไป
การเปลี่ยนแปลงของต้นทุนราคาเครื่องจักร อุปกรณ์
และวัสดุก่อสร้างจากต้นทุนที่ประเมินไว้ในช่วงการยื่นประมูลงาน
จะส่งผลกระทบโดยตรงต่อผลกำไรของโครงการนั้น ๆ และต่อผลการดำเนินงานโดยรวมของบริษัท

บริษัทได้มีการกำหนดและนำมาตรการต่าง ๆ เข้ามาใช้
เพื่อจัดการควบคุมความเสี่ยงจากเปลี่ยนแปลงของต้นทุนราคาเครื่องจักร อุปกรณ์ และวัสดุก่อสร้าง
อาทิ ในการประเมินต้นทุนโครงการเพื่อยื่นประมูลงานทุกครั้ง
บริษัทจะทำการตรวจสอบและขอใบเสนอราคาสำหรับเครื่องจักร อุปกรณ์
และวัสดุก่อสร้างที่ต้องใช้ในโครงการนั้น ๆ จากตัวแทนจำหน่ายหรือผู้ผลิตเครื่องจักร อุปกรณ์
และวัสดุก่อสร้างแต่ละรายทุกครั้ง ซึ่งจะทำให้ราคาประเมินของบริษัทมีความแม่นยำสูงสุด ณ ขณะนั้น
และหากบริษัทได้รับเลือกให้เป็นผู้ดำเนินการสำหรับโครงการ
โดยได้รับแจ้งความจำนงในการจ้างงานจากลูกค้าเป็นลายลักษณ์อักษร (Letter of Intent,
LOI) บริษัทก็จะดำเนินการออก LOI ให้กับตัวแทนจำหน่ายหรือผู้ผลิตรายต่าง ๆ
เพื่อแสดงความจำนงที่จะสั่งซื้อสินค้าและกำหนดราคาสั่งซื้อไว้ล่วงหน้าแบบตายตัวในทันทีก่อนที่จะมีการออกใบสั่งซื้อจริงที่มีรายละเอียดครบถ้วน
อันเป็นการส่งผ่านความเสี่ยงจากการเปลี่ยนแปลงของต้นทุนราคาไปยังตัวแทนจำหน่ายหรือผู้ผลิตแต่ละราย
นอกจากนี้ บริษัทยังให้ความสำคัญกับการบริหารจัดการโครงการอย่างใกล้ชิด
ซึ่งจะทำให้การสั่งซื้อล่วงหน้า
และการกำหนดวันจัดส่งเป็นไปอย่างมีประสิทธิภาพและตรงกับเวลาที่บริษัทต้องการใช้งานตามแผนที่วางเอาไว้

ทั้งนี้ ภายหลังจากที่บริษัทได้ลงนามในสัญญาจ้างงานกับลูกค้า
บริษัทได้มีมาตรการเพิ่มเติมเพื่อควบคุมต้นทุนของวัสดุก่อสร้างที่สำคัญบางประเภทที่จำเป็นต้องใช้ในงานรับเหมาก่อสร้างที่มีแนวโน้มของราคาที่เพิ่มสูงขึ้นตามราคาตลาดโลก
ยกตัวอย่างเช่น เหล็กเส้น (Reinforcing Bar) และเหล็กกล้า (Steel)
โดยวิธีการสั่งซื้อวัสดุก่อสร้างนั้นเป็นการล่วงหน้าจากผู้จำหน่าย ณ
ระดับราคาที่ได้ตกลงไว้เพื่อการใช้งานในงานก่อสร้างของบริษัท

14. ความเสี่ยงด้านอัตราแลกเปลี่ยนเงินตราต่างประเทศ

นอกจากการเปลี่ยนแปลงราคาของเครื่องจักร อุปกรณ์ และวัสดุก่อสร้าง
ต้นทุนโครงการของบริษัทอาจจะมีมูลค่าสูงขึ้นได้จากการอ่อนตัวลงของค่าเงินบาทเมื่อเปรียบเทียบกับสกุลเงินที่กำหนดไว้สำหรับราคาเครื่องจักร
อุปกรณ์ และวัสดุก่อสร้าง

เพื่อเป็นการลดความเสี่ยงจากความผันผวนของอัตราแลกเปลี่ยนเงินตราต่างประเทศ
บริษัทได้ใช้วิธีการบริหารความเสี่ยงแบบธรรมชาติ (Natural Hedge)
สำหรับการบริหารรายรับรายจ่ายจริง โดยพยายามให้รายรับและรายจ่ายเป็นเงินสกุลเดียวกัน
โดยถ้าต้นทุนใช้เงินสกุลไหน ก็จะทำสัญญารายรับให้เป็นเงินสกุลนั้น ๆ อนึ่ง
สำหรับการกำหนดราคาหรือมูลค่าโครงการในสัญญาจ้างงาน
บริษัทจะเจรจากับลูกค้าเพื่อให้แยกระบุมูลค่าโครงการตามสกุลเงินต่างประเทศต่าง ๆ
ให้สอดคล้องกับต้นทุนราคาเครื่องจักร อุปกรณ์
และวัสดุก่อสร้างที่ต้องนำเข้าจากต่างประเทศหรือต้องทำการจัดซื้อในสกุลเงินต่างประเทศ
และในการเรียกเก็บเงินค่าก่อสร้างแต่ละงวดจะมีการเรียกเก็บแยกในแต่ละสกุลเงินตามต้นทุนที่เกิดขึ้นจริง
สำหรับในกรณีที่ลูกค้าไม่สะดวกที่จะกำหนดราคาในหลายสกุลเงิน
บริษัทอาจเข้าทำสัญญาซื้อขายเงินตราต่างประเทศล่วงหน้า (Currency Forward Contracts)
กับสถาบันทางการเงินเพื่อเป็นการป้องกันความเสี่ยงจากความผันผวนของอัตราแลกเปลี่ยนเงินตราต่างประเทศดังกล่าว
ซึ่งโดยส่วนมากแล้วสัญญาซื้อขายเงินตราต่างประเทศล่วงหน้าดังกล่าวจะมีอายุสัญญาไม่เกินหนึ่งปี
โดยจะมีผู้รับผิดชอบโดยเฉพาะสำหรับการทำสัญญาซื้อขายเงินตราล่วงหน้านี้

อย่างไรก็ดี รายการกำไร(ขาดทุน)จากอัตราแลกเปลี่ยนของบริษัทนั้น
เป็นผลมาจากการที่บริษัทมีรายการลูกหนี้และเจ้าหนี้การค้า
ตลอดจนเงินรับล่วงหน้าจากลูกค้าบางส่วนอยู่ในสกุลเงินต่างประเทศ
เมื่ออัตราแลกเปลี่ยนเงินตราเปลี่ยนไปจึงทำให้บริษัทมีกำไร(ขาดทุน) จากอัตราแลกเปลี่ยนดังกล่าว
ซึ่งจัดเป็นรายการขาดทุนทางบัญชี และมิได้มีผลกระทบต่อกระแสเงินสดแต่อย่างใด

(หมายเหตุ: นอกเหนือจากปัจจัยความเสี่ยงที่ปรากฏในเอกสารฉบับนี้ อาจมีความเสี่ยงอื่นๆ ซึ่ง
บริษัท ไม่อาจทราบได้ในขณะนี้ หรือเป็นความเสี่ยงที่
บริษัทพิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของบริษัท)